Poučenie k žiadosti
o vykonanie výpočtu dane z príjmov fyzickej osoby zo závislej činnosti a o vykonanie ročného zúčtovania preddavkov na daň z týchto príjmov podľa zákona č. 595/2003 Z. z. o dani z príjmov v znení neskorších predpisov (ďalej len „zákon“)

     Údaje sa vyplnia podľa predtlače. Údaje o manželke (manželovi) sa vyplnia len ak si žiadateľ uplatňuje nezdaniteľnú časť základu dane na manželku (manžela) podľa § 11 ods. 3 zákona.

Časť I
     V časti I zamestnanec (§ 5 ods. 2 zákona) žiada o vykonanie výpočtu dane z príjmov fyzickej osoby zo závislej činnosti a o vykonanie ročného zúčtovania preddavkov na daň z týchto príjmov (ďalej len „ročné zúčtovanie“).

Časť II
     Zamestnanec, ktorý žiada o vykonanie výpočtu dane z príjmov fyzickej osoby zo závislej činnosti a o vykonanie ročného zúčtovania vyhlasuje skutočnosti:  
-  Uvádza počet zamestnávateľov, ktorí sú platiteľmi dane (ďalej len „zamestnávateľ“), od ktorých poberal príjmy zo závislej činnosti okrem zamestnávateľa, ktorého žiada o vykonanie ročného zúčtovania a súčasne predkladá všetky potvrdenia o zúčtovaných a vyplatených príjmoch fyzických osôb zo závislej činnosti, o zrazených preddavkoch na daň  a o priznanom a vyplatenom daňovom bonuse na vyživované deti (ďalej len „potvrdenie“). 
-  Nie je povinný zvýšiť základ dane z dôvodu, že v lehote do 31.12.2010 boli splnené podmienky na uplatnenie nezdaniteľných častí základu dane, t.j. príspevkov na doplnkové dôchodkové sporenie, účelové sporenie a životné poistenie za predchádzajúce zdaňovacie obdobia.   

Časť III
     Ak zamestnanec, ktorý vykonáva zdravotnícke povolanie lekára, zubného lekára, sestry alebo pôrodnej asistentky, po odpočítaní poistného a príspevkov nedodržal podmienky ďalšieho vzdelávania zdravotníckeho pracovníka ustanovené osobitným predpisom, je povinný zvýšiť si základ dane z príjmov zo závislej činnosti o uplatnené úhrady zdravotníckeho pracovníka za jeho ďalšie vzdelávanie v zdaňovacom období, v ktorom k porušeniu podmienok došlo. Podľa § 52j ods. 4 zákona ustanovenie o porušení podmienok podľa § 5 ods. 9 predpisu účinného do 31. decembra 2010 sa použije aj pri porušení podmienok po 31. decembri 2010.    

Časť IV
    Podľa § 11 ods. 7  a § 33 ods. 10 zákona si môže daňovník s obmedzenou daňovou povinnosťou uplatniť nárok na nezdaniteľnú časť základu dane na manželku (manžela) a daňový bonus len v prípade, ak úhrn jeho zdaniteľných príjmov zo zdrojov na území Slovenskej republiky (§ 16 zákona) tvorí najmenej 90 % všetkých zdaniteľných príjmov, ktoré tomuto daňovníkovi plynú zo zdrojov na území Slovenskej republiky a zo zdrojov v zahraničí.

Časť V
     Časť V slúži ako žiadosť na priznanie a vyplatenie zamestnaneckej prémie podľa § 32a zákona. Podľa § 32a ods. 1 zákona nárok na zamestnaneckú prémiu za príslušné zdaňovacie obdobie daňovníkovi
a)	vzniká, ak 
1.	dosiahol zdaniteľné príjmy zo závislej činnosti uvedené v § 5 ods. 1 písm. a) a f) zákona, vykonávanej len na území Slovenskej republiky (ďalej len „posudzované príjmy"), v úhrnnej výške aspoň 6-násobku minimálnej mzdy, 
2.	poberal posudzované príjmy aspoň šesť kalendárnych mesiacov, 
3.	neuplatnil postup podľa § 43 ods. 7 zákona pri príjmoch, z ktorých sa daň vyberá zrážkou podľa § 43 zákona, 
4.	nepoberal príjmy uvedené v § 3 ods. 2 písm. c) a d), § 5 ods. 1 písm. b) až e), g) a h), § 5 ods. 3 a § 5 ods. 7 písm. i) zákona, 
5.	nepoberal iné zdaniteľné príjmy (§ 6 až 8 zákona) okrem príjmov uvedených v treťom bode, 
6.	nie je na začiatku príslušného zdaňovacieho obdobia poberateľom dôchodku (§ 11 ods. 6 zákona) alebo dôchodok nebol tomuto daňovníkovi priznaný spätne k začiatku príslušného zdaňovacieho obdobia a 
7.	suma vypočítaná podľa odseku 3 je kladné číslo, 
b)	nevzniká, ak sú splnené všetky podmienky uvedené v písmene a), ale ide o zamestnanca, na ktorého podporu udržania v zamestnaní sa v príslušnom zdaňovacom období poskytol príspevok podľa osobitného predpisu. 

     Zamestnancovi, ktorému vznikol za príslušné zdaňovacie obdobie nárok na zamestnaneckú prémiu a ktorému zamestnávateľ vykoná ročné zúčtovanie, zamestnaneckú prémiu prizná a vyplatí na jeho žiadosť tento zamestnávateľ. Ak boli tomuto zamestnancovi zrazené preddavky na daň z príjmov zo závislej činnosti (§ 35 zákona), zamestnávateľ pri vykonaní ročného zúčtovania použije postup podľa § 38 ods. 6 zákona.    
    
      Ak zamestnancovi vznikne nárok na priznanie a vyplatenie zamestnaneckej prémie a zamestnávateľ zamestnaneckú prémiu prizná a vyplatí,  podľa § 32a ods. 8 zákona sa vypočítaná daň rovná nule a postup podľa § 11 zákona sa nepoužije (nemožno uplatniť nezdaniteľné časti základu dane).

  

Ak zamestnanec požiada o priznanie a vyplatenie zamestnaneckej prémie, ale nárok na priznanie a vyplatenie zamestnaneckej prémie mu nevznikne, zamestnávateľ zamestnaneckú prémiu neprizná a nevyplatí, a uplatní postup podľa § 11zákona.

Časť VI 
     Táto časť slúži na dodatočné uplatnenie daňového bonusu a zaplateného poistného a príspevkov, na uplatnenie nezdaniteľnej časti základu dane podľa § 11 ods. 3 zákona a nezdaniteľnej časti základu dane na daňovníka (§ 11 ods. 6 zákona). 

Daňový bonus: Zamestnanec dodatočne uplatňuje daňový bonus, ak si 
- u zamestnávateľa, ktorý zamestnancovi vykonáva ročné zúčtovanie v priebehu zdaňovacieho obdobia daňový bonus neuplatňoval alebo 
- uplatňoval nárok u iného zamestnávateľa, ale tento mu v niektorých kalendárnych mesiacoch daňový bonus nevyplatil (napr. zamestnanec bol práceneschopný) alebo 
- daňový bonus neuplatňoval v zdaňovacom období u žiadneho zamestnávateľa.

Zaplatené poistné a príspevky: Zamestnanec, ktorý si v priebehu zdaňovacieho obdobia platil povinné poistné na verejné zdravotné poistenie,  poistné na sociálne poistenie,  poistné na sociálne zabezpečenie a príspevky na starobné dôchodkové sporenie sám, dodatočne tieto  uplatní  pri vyčíslení základu dane. O zaplatení povinného poistného a príspevkov sa prikladá zamestnávateľovi doklad  o zaplatení.

Nárok na nezdaniteľnú časť základu dane na manželku (manžela) – tento nárok si zamestnanec môže uplatniť až v ročnom zúčtovaní (resp. podaním daňového priznania). Za vlastný príjem manželky (manžela) sa považuje vlastný príjem manželky (manžela), znížený o zaplatené poistené a príspevky, ktoré manželka (manžel) v príslušnom zdaňovacom období bola (bol) povinná zaplatiť.  Do vlastného príjmu sa nezahŕňa 
-  zamestnanecká prémia, 
- daňový bonus, 
- výšenie dôchodku pre bezvládnosť, 
- štátne sociálne dávky a 
- štipendium poskytované študujúcim sústavne sa pripravujúcim na budúce povolanie. 

Poberateľ dôchodku: Daňovník, ktorý je na začiatku zdaňovacieho obdobia poberateľom starobného dôchodku alebo predčasného starobného dôchodku zo sociálneho poistenia, starobného dôchodkového sporenia alebo dôchodku zo zahraničného povinného poistenia rovnakého druhu, alebo  výsluhového dôchodku (ďalej len „dôchodok“) zníži základ dane len vo výške rozdielu medzi sumou o ktorú si znižuje základ dane podľa odseku 2 (nezdaniteľná časť základu dane na daňovníka) a vyplatenou úhrnnou sumou dôchodku.

Časť VII
    V časti VII zamestnanec žiada resp. nežiada o vystavenie  potvrdenia na použitie podielu zaplatenej dane na osobitné účely.

     Podľa § 50 ods. 1 písm. a) zákona daňovník, ktorému zamestnávateľ vykonal ročné zúčtovanie je oprávnený vyhlásiť vo vyhlásení predloženom miestne príslušnému správcovi dane do 30. apríla po skončení zdaňovacieho obdobia, že podiel zaplatenej dane do výšky 2 % sa má poukázať ním určenej právnickej osobe – prijímateľovi.

     Podľa § 50 ods. 6 písm. a) zákona daňovník, ktorému zamestnávateľ vykonal ročné zúčtovanie, preukáže potvrdením od tohto zamestnávateľa, že daň za zdaňovacie obdobie, za ktoré sa ročné zúčtovanie vykonalo, bola daňovníkovi zrazená alebo daňovník nedoplatok na dani za zdaňovacie obdobie, za ktoré sa ročné zúčtovanie vykonalo, vysporiada v správnej výške do lehoty na podanie vyhlásenia. Takéto potvrdenie vystaví zamestnávateľ na žiadosť zamestnanca (§ 39 ods. 7 zákona), pričom toto potvrdenie je prílohou vyhlásenia.